AfriForum Jeug steek ras weg by parlementAfriForum Jeug gaan Dinsdag ŉ memorandum teen rasseklassifikasie by die Suid-Afrikaanse Parlement indien en protes teen sodanige klassifikasie aanteken deur koussakke oor hulle koppe te trek. Vier baniere van vier universiteitskampusse wat deur studente onderteken is, sal ook oorhandig word. “Ons wil uitbeeld dat ras nie geleenthede in Suid-Afrika behoort te bepaal nie. Regstellendeaksie-beleide beteken dat hul velkleur steeds studente se toekoms bepaal,” het die nasionale voorsitter van AfriForum Jeug, Charl Oberholzer, gesê. Die memorandum versoek dat studente die vrye keuse gegun moet word om nie hulle ras op toelatings- of beursvorms aan te dui nie. Die oorhandiging sal deur ŉ afvaardiging van studenteleiers vanaf die Universiteit van Stellenbosch, Universiteit van die Vrystaat, Universiteit van Pretoria en die Noordwes-Universiteit gedoen word.